Ulla Tørnæs (V), 2008-06-04:
Ja tak.
Jeg vil gerne starte med at takke for debatten.
Som en del ordførere har været inde på, synes jeg, det er godt, at det er et samlet Folketing, der står bag dels debatten, dels det forslag til vedtagelse, vi kommer til.
Når jeg rejser det her spørgsmål udeomkring, hvilket jeg gør ved enhver given lejlighed over for forskellige samarbejdspartnere, plejer jeg faktisk at bryste mig af, at jeg er i den meget, meget heldige situation, at jeg oplever, at der i det danske samfund er en generel konsensus om holdningen til det spørgsmål, vi har drøftet her i dag, nemlig kvinders ret til at bestemme over egen krop.
Der er en generel politisk konsensus, men der er også en bred opbakning i det danske civilsamfund til den holdning, som er kommet til udtryk her i løbet af debatten i dag.
Det betyder jo lige præcis, at Danmark kan tale med en stærk stemme, både når vi møder bilaterale samarbejdspartnere, og når vi møder op i forskellige internationale sammenhænge.
Danmark er en troværdig partner, når det drejer sig om holdningsspørgsmål som det, vi har diskuteret her i dag.
Ja, det er korrekt, at der blev skåret ned i 2001.
Der er imidlertid ikke blevet skåret ned på det her område.
Det er tværtimod et område, som er blevet væsentlig styrket.
Men vi skulle altså lige have en gentagelse af den melodi, som vi har hørt adskillige gange tidligere.
Jeg synes jo lige præcis, at den debat, vi har haft i dag, med al tydelighed viser, at penge ikke gør det alene.
Det her handler om holdninger - en del af debatten har nemlig været koncentreret om lande, som har en anden holdning end Danmark til spørgsmålet om først og fremmest adgang til sikkert abort.
Så det drejer sig ikke alene om penge; det drejer sig i høj grad om holdninger, når vi skal bidrage til at sikre kvinder bedre rettigheder og bedre muligheder, når det drejer sig om deres seksuelle liv.
Det betyder selvfølgelig ikke, at vi afstår fra at gøre opmærksom på, hvad der er den danske regerings holdning, og hvad der er Danmarks holdning i de her spørgsmål.
Vi rejser som sagt spørgsmålet og hele diskussionen om kvinders seksuelle rettigheder ved enhver given lejlighed, uanset om vi mødes med amerikanske kollegaer, eller om det er i EU eller i FN-sammenhæng, vi har lejlighed til at rejse spørgsmålet.
Jeg lover jer, at det bliver flaget ved enhver given lejlighed.
Når vi så taler om USA, tror jeg, jeg bliver nødt til at gøre opmærksom på, at det i hvert fald i debatten her forekommer mig, at der er visse myter om, hvad der er amerikansk politik i de her spørgsmål.
Det er min helt klare opfattelse, at man i USA sådan set er meget optaget af at sikre adgang til prævention.
Vi samarbejder også med amerikanerne rundtomkring i verden i forbindelse med programmer, hvor det handler om at sikre adgang til prævention.
Faktisk er den officielle amerikanske politik jo lige præcis ABC, hvor A'et står for Abstinence - undskyld, hr. formand - altså afholdenhed, B'et står for Be faithful, altså at man skal være tro imod sin partner, og C'et, som er det, der har været omdrejningspunktet her, står for Condoms, altså adgangen til prævention i form af adgangen til kondomer.
Der, hvor jeg oplever, at vandene skiller, når vi drøfter de her spørgsmål med amerikanerne, er adgangen til fri abort eller adgangen til sikker abort, hvis jeg skal sige det på den måde.
Det er så der, hvor vi har lejlighed til at gøre opmærksom på, at vi altså har en anden holdning end den officielle amerikanske holdning.
Fru Lone Dybkjær stillede en række meget præcise spørgsmål, bl.a. om, hvorfor Danmark ikke er med i koalitionen, der arbejder for netop at koordinere adgangen til prævention.
Til det kan jeg bare sige, at vi overvejer det, og jeg har helt klart tænkt mig at være positiv over for en dansk deltagelse i den koalition, da mange af de samarbejdspartnere, som vi i forvejen samarbejder med på de her områder, er med.
I den sammenhæng kan jeg sige, at USAID også er med - bare for at understrege, at det altså ikke er sådan, at USAID generelt er imod uddeling af kondomer som præventionsadgang.
Jeg er fuldstændig enig med fru Lone Dybkjær i, at vi selvfølgelig skal sikre sammenhængen mellem vores hiv/aids-indsats og retten til at bestemme over egen krop, altså retten og adgangen til lige præcis prævention.
Det er noget af det, som også fremgår af den hiv/aids-strategi, som blev lavet helt tilbage i 2005.
Det ændrer ikke ved, at det selvfølgelig fortsat er vigtigt, at vi understreger sammenhængen her. Med hensyn til monitorering af selve befolkningsstrategien vil jeg sådan set gerne give løfte om at være i dialog med Folketinget om selve den konkrete monitorering.
Jeg synes, vi havde et rigtig godt møde sidste år, hvor vi drøftede befolkningsstrategien i en uformel sammenhæng,
Jeg synes i hvert fald selv, at det var meget givtigt.
Med hensyn til selve den hvad kan jeg sige?
- ministerielle monitorering er det klart, at det selvfølgelig indgår i den måde, hvorpå vi løbende følger op på implementeringen af alle vores strategier, og det indgår i den resultatstyring, som også laves inden for andre områder i ministeriet.
Dette er blot for at sige, at jeg bestemt er parat til at drøfte med Folketingets Udenrigsudvalg, hvordan vi kan gøre det endnu bedre.